C 100/4
HU
Az Európai Unió Hivatalos Lapja
2023.3.16.
1.7.
Az EGSZB kötelezettséget vállal arra, hogy olyan állandó csoportot hoz létre az EGSZB-n belül, amely átlátható és átfogó koordinációs mechanizmusokat biztosít a fiatalok szempontjainak az EGSZB munkájában való általános érvényesítéséhez, valamint hogy tovább vizsgálja és mérlegeli, milyen módokon alkalmazhatná munkájában az uniós ifjúsági teszt koncepcióját, következetes megközelítést dolgozva ki a fiatalok EGSZB-be történő bevonására vonatkozóan.
1.7.1.
Az EGSZB kéri továbbá, hogy hozzanak létre egy, az ifjúsági szervezeteket valamennyi uniós intézményben képviselő és/vagy bevonó struktúrát, és/vagy esetleg egy érdekelt feleket tömörítő platformot, hasonlóan a körforgásos gazdaság érdekelt feleinek európai platformjához (ECESP), amely az EGSZB hatáskörébe tartozna.
Ezen túlmenően, mivel az uniós ifjúsági párbeszéd Európa legjelentősebb részvételi folyamata, amelyben a döntéshozók és a fiatalok megvitatják a kérdéseket és közösen állnak elő megoldásokkal, további lépéseket lehetne tenni e részvételi mechanizmus megerősítésére, például egy közös irányítási struktúra bevezetése révén (13), szintén az EGSZB vezetésével.
1.8.
Az EGSZB sürgeti, hogy a fiatalokat nagyobb mértékben vonják be a döntéshozatali folyamatokba, a jogalkotási javaslatok és kezdeményezések kidolgozásától kezdve egészen a végrehajtásig, az ellenőrzésig és a nyomonkövetésig.
Ezt a megközelítést 2021 óta alkalmazzák az UNFCC COP ülésein részt vevő uniós delegációban, amelynek legalább egy fiatal küldöttje van.
Az EGSZB határozottan ajánlja, hogy más uniós delegációk is fogadjanak el hasonló megközelítést, figyelembe véve a generációközi perspektívát is.
1.9.
Az EGSZB-nek a politikai döntéshozók, valamint az ifjúsági szervezetek és a fiatalok közötti szakadék mind nemzeti, mind európai szinten történő áthidalásában betöltött szerepe megerősítése érdekében először is átlátható, strukturált és érdemi ifjúsági részvételi mechanizmust kell létrehozni a jogalkotási munka hatékony koordinálásához, például egy fiatalokból álló testület formájában.
Másodszor, együtt kell működni a fiatalokkal és az ifjúsági szervezetekkel, és be kell őket vonni az EGSZB munkájába.
Emellett minden szinten és minden tagállamon átívelően koordinációra van szükség, és meg kell osztani a bevált gyakorlatokat a fiatalok szerepvállalásával kapcsolatban, valamint célzottabb tájékoztatási tevékenységeket kell végrehajtani.
Így konkrétan meg kell erősíteni a nemzeti ifjúsági szervezetekkel fenntartott kapcsolatokat, valamint előtérbe kell helyezni a helyi ifjúsági projekteket az EGSZB-n belül és a tagok körében.
1.10.
Ezen túlmenően – figyelembe véve a jelenlegi viharos geopolitikai körülményeket – alapvető fontosságú a fiatalok fenntarthatóságba, biztonságba és békeépítésbe való bevonásának biztosítása.
Az EGSZB üdvözli az „Ifjúsági cselekvési terv az EU külső tevékenységeiben” címmel nemrégiben elfogadott dokumentumot, és 2023-ban saját kezdeményezésű véleményt fog elfogadni azzal kapcsolatban.
Emellett az EGSZB kéri az EU-t, hogy továbbra is támogassa a Nyugat-Balkánt a fiatalok részvételének javításában, tekintettel arra, hogy az oktatási vagy képzési mobilitás és a fiatalok polgári és politikai szerepvállalása között pozitív összefüggés figyelhető meg.
Ugyanezt az elvet kell szem előtt tartani az Ukrajnával és Grúziával fennálló kapcsolatokban is.
Az EGSZB kitart amellett, hogy meg kell erősíteni az ifjúságpolitika terén a tagjelölt országokkal folytatott együttműködést.
1.11.
Az EGSZB törekedni fog arra, hogy véleményeiben szisztematikusan figyelembe vegye a fiatalok véleményét, ideértve a soros elnökségek vagy más európai intézmények felkérésére elfogadott saját kezdeményezésű és feltáró véleményeket is.
Az EGSZB – a velük fennálló kiváló kapcsolatának köszönhetően – igyekezni fog meggyőzni őket arról, hogy ezek a felkérések kiterjedjenek a fiatalokkal kapcsolatos szempontokra is.
2.
Az elkövetkező évek központi kérdése: egy jobb – zöldebb, inkluzívabb és digitálisabb – jövő közös építése 2.1.
Az EGSZB hangsúlyozza, hogy növelni kell a fiatalok ismereteit és tájékozottságát az európai intézményekkel, a működő mechanizmusokkal, a cselekvési területekkel, a mindennapi tevékenységek konkrét példáival, valamint a fiatalok személyes és szakmai fejlődési lehetőségeivel kapcsolatban.
Növelni kell az európai tapasztalatcsere- és képzési programok (Erasmus+, Discover EU stb.) számát mind helyben, mind külföldön, valamint több olyan programra van szükség, amelyeket más hazai és külföldi oktatási intézményekkel közösen felügyelnek.
Az EGSZB támogatni és ösztönözni fogja az EGSZB tagjait, hogy szervezzenek helyi szintű kezdeményezéseket a fiatalokra összpontosítva.
(13)
Az Európa Tanács társirányítási rendszere.